Vrou swaar gestraf ná hond ly'n Jack Russel Antoinette van Wyk (34) is tot 12 maande tronkstraf gevonnis en ŉ boete van R5 000 opgelê deur die Krugersdorp landdroshof. Die tronkstraf is vir vyf jaar opgeskort. Van Wyk is ŉ verdere 12 maande korrektiewe toesig opgelê waartydens sy gemeenskapsdiens moet verrig. Die diereregtegroep, Community Led Animal Welfare (Claw), sê in ŉ verklaring dat Van Wyk volgens die hofuitspraak nie weer ŉ troeteldier mag aanhou of ŉ vuurwapen mag besit nie. Van Wyk is skuldig bevind aan dieremishandeling nadat ŉ Jack Russel in 2009 uit haar huis se oprit gered is nadat ŉ buurvrou om hulp geskakel het. Die hond se been was glo uit sy heuppootjie geskeur nadat hy vermoedelik vroeër deur ŉ motor raakgery is. Die wond was deurtrek met maaiers en Van Wyk het glo net verby die hond geloop. Die hond is deur Claw gered maar is dae later van kant gemaak.